b'\n_START_ARTICLE_\nMurasaki Shikibu\n_START_PARAGRAPH_\nMurasaki Shikibu (jap. \xe7\xb4\xab \xe5\xbc\x8f\xe9\x83\xa8, noin 973 \xe2\x80\x93 noin 1014) oli kirjailija, runoilija ja palveli hovinaisena Heian-aikakauden keisarillisessa Japanissa. H\xc3\xa4nen tunnetuin kirjansa on 54-osainen Genjin tarina, joka on kirjoitettu japanin kielell\xc3\xa4 noin vuosien 1000 ja 1008 v\xc3\xa4liss\xc3\xa4. _NEWLINE_Murasaki Shikibun oikeaa nime\xc3\xa4 ei tunneta. Murasaki oli h\xc3\xa4nen lempinimens\xc3\xa4 hovissa Genjin tarinan hahmon mukaan. Shikibu tuli h\xc3\xa4nen is\xc3\xa4ns\xc3\xa4 asemasta (shikibu-sh\xc5\x8d) opetusministeri\xc3\xb6. Kirjailijan lempinimi on siis Opetusministeri\xc3\xb6n Murasaki/Purppura. _NEWLINE_Kun Murasaki Shikibu j\xc3\xa4i leskeksi vuonna 1001, h\xc3\xa4n ryhtyi kirjoittamaan Genjin tarinaa, jota pidet\xc3\xa4\xc3\xa4n maailmankirjallisuuden ensimm\xc3\xa4isen\xc3\xa4 romaanina. Tarina kuvaa prinssi Hikaru Genjin el\xc3\xa4m\xc3\xa4n syntym\xc3\xa4st\xc3\xa4 kuolemaan. Tarina toi h\xc3\xa4nelle mainetta, ja kun h\xc3\xa4n meni keisarinna Shoshin (Akikon) hovin palvelukseen, h\xc3\xa4n ryhtyi kirjoittamaan p\xc3\xa4iv\xc3\xa4kirjaa Murasaki Shikibu Nikki. Lis\xc3\xa4ksi h\xc3\xa4n kirjoitti runoja, joita on julkaistu suomeksi antologioissa Kirsikankukkia (WSOY, 1951) ja Kuuntelen, vieras (Otava, 1960). Genjin tarinasta on suomennettu nelj\xc3\xa4 osaa._NEWLINE_Tyylitelty kuva Murasaki Shikibusta on ollut 2000 jenin setelin k\xc3\xa4\xc3\xa4nt\xc3\xb6puolella vuodesta 2000 l\xc3\xa4htien.'